Gelykopuitslag in die Kaap!Siya Kolisi en kie het gelykop teen die Crusaders gespeel. Foto: Stormers Facebookblad. Die Crusaders was laas in 2013 in die Kaap. ’n Baie jong Siya Kolisi het toe ook ’n drie op Nuweland gedruk, maar die tuisspan het uiteindelik ’n naelbytstryd 19 – 14 verloor. Vanmiddag het die Stormers egter so byna die bordjies verhang toe hulle 19 elk gelykop gespeel het teen die manne van Christchurch. Dit is die tweede keer hierdie seisoen dat ’n Suid-Afrikaanse span hul gelyke man teen die Crusaders staan: die Sharks spog met ’n weguitslag van 21 elk teen hulle. Jean-Luc du Plessis het gewys dat hy oor senuwees van staal beskik toe hy die belangrike strafskop in die 80ste minuut van die wedstryd tussen die dwarslatte deurgejaag het. Was dié strafskop mis, sou die Stormers 19 – 16 verloor het. Die Crusaders het drie drieë gedruk, maar dit was die skopvoet van Du Plessis, en vroeër Joshua Stander, wat die verskil tussen die twee spanne was. Vir die besoekers was Richie Mo’unga in die kol met twee doelskoppe. Natuurlik was daar ook ’n tikkie skeidsregterdrama toe die drie van die Crusaders se Sevu Reece in die 76ste minuut nie toegelaat is nie. Televisie-skeidsregter Marius Jonker het beslis dat ’n aangee vorentoe was, al het baie Crusaders-ondersteuners nie met dié besluit saamgestem nie. Om die Stormers se reusepoging in perspektief te plaas – die Bulls het verlede week meer as 40 punte teen die einste gesnorde Crusaders afgestaan. Pieter-Steph du Toit was ’n breker op flank, terwyl die res van die span nie teruggestaan het nie. Dit was ’n goeie naweek vir Suid-Afrikaanse spanne, met nie ’n enkele span wat verloor het nie. Stormers: Drieë: Siya Kolisi. Doelskop: Joshua Stander. Strafskoppe: Stander (2), Jean-Luc du Plessis (2). Crusaders: Drieë: Matt Todd, David Havili, Braydon Ennor. Doelskoppe: Richie Mo’unga (2).